**ΣΥΝΕΝΤΕΥΞΗ ΥΠΟΨΗΦΙΟΥ ΠΕΡΙΦΕΡΕΙΑΡΧΗ ΑΤΤΙΚΗΣ**

**ΚΑΙ ΕΠΙΚΕΦΑΛΗΣ ΤΟΥ ΣΥΝΔΥΑΣΜΟΥ**

**«ΑΤΤΙΚΗ ΜΠΡΟΣΤΑ»**

**ΝΙΚΟΥ ΧΑΡΔΑΛΙΑ**

**ΣΤΗΝ ΕΦΗΜΕΡΙΔΑ**

**ΕΛΕΥΘΕΡΟΣ ΤΥΠΟΣ ΤΗΣ ΚΥΡΙΑΚΗΣ**

**ΚΑΙ ΤΟΝ ΔΗΜΟΣΙΟΓΡΑΦΟ**

**ΝΙΚΟ ΕΛΕΥΘΕΡΟΓΛΟΥ**

**Πόσο εύκολη ήταν η απόφαση σας να είσαστε υποψήφιος Περιφερειάρχης Αττικής;**

Δέχτηκα με χαρά και ικανοποίηση την πρόταση του Πρωθυπουργού και Προέδρου της Νέας Δημοκρατίας Κυριάκου Μητσοτάκη να είμαι υποψήφιος Περιφερειάρχης Αττικής, καθώς μου δίνει τη δυνατότητα να επιστρέψω εκεί από όπου ξεκίνησα, δίπλα στους πολίτες, απέναντι στα καθημερινά τους προβλήματα. Στην Αυτοδιοίκηση που υπηρέτησα με τρεις θητείες ως Δήμαρχος Βύρωνα, ως Περιφερειακός Σύμβουλος Αττικής, αλλά και ως Εκτελεστικός Γραμματέας της Περιφέρειας Στερεάς Ελλάδας.

**Πιστεύετε ότι το κλίμα που έχει διαμορφωθεί μετά τις πυρκαγιές και τις πλημμύρες μπορεί να επηρεάσει το αποτέλεσμα των αυτοδιοικητικών εκλογών;**

Θέλω πρώτα απ’ όλα να εκφράσω τα συλλυπητήριά μου στους συγγενείς των θυμάτων και απέραντη ευγνωμοσύνη στους μαχητές της πρώτης γραμμής στα σκληρά μέτωπα των πυρκαγιών και των πρωτόγνωρων πλημμυρών. Νιώθω -όπως νιώθουμε όλοι οι Έλληνες- τον πόνο, την αγωνία, την απόγνωση των ανθρώπων που είδαν τις περιουσίες τους, τους κόπους μιας ζωής, να καταστρέφονται  μέσα σε λίγες ώρες.

Είναι αυτονόητο πως μια τόσο μεγάλη καταστροφή,  δεν μπορεί παρά να επιβαρύνει το κλίμα σε ολόκληρη την κοινωνία. Ίσως μάλιστα οδηγήσει πολλούς συμπολίτες μας σε ακόμη πιο αυστηρά κριτήρια για τις αυτοδιοικητικές εκλογές. Αντιλαμβάνομαι ότι, την ώρα αυτή, δεν προσδοκούν, απαιτούν. Δεν θέλουν μεγάλα λόγια, αλλά δράσεις που παράγουν απτό αποτέλεσμα. Θέλουν εμπειρία, γνώση, συγκροτημένο πρόγραμμα. Και εφόσον οι πολίτες αποφασίσουν με αυτά τα κριτήρια, είμαι απολύτως αισιόδοξος.

**Εάν εκλεγείτε, ποιες θα είναι οι βασικές προτεραιότητές σας;**

Εστιάζομαι σε δύο βασικές ενότητες: Πρώτον, στη βελτίωση της καθημερινότητας των πολιτών με την αντιμετώπιση χρόνιων προβλημάτων, με έργα και παρεμβάσεις που θα δώσουν ανάσα στις 66 γειτονιές της Αττικής. Και δεύτερον, στη θωράκιση της Αττικής απέναντι σε ακραία καιρικά φαινόμενα έτσι ώστε οι κάτοικοί της να αισθάνονται και να είναι ασφαλείς.

Είναι ξεκάθαρη η δέσμευσή μας να κάνουμε τη ζωή των κατοίκων της Αττικής καλύτερη και πιο αξιοπρεπή.

**Να τα δούμε πιο συγκεκριμένα κ. Χαρδαλιά;** **Επειδή ο κόσμος διερωτάται τι θα γινόταν εάν το επίκεντρο του Daniel ήταν η Αττική, τι σχεδιάζετε για τη θωράκισή της;**

Απέναντι στα πρωτόγνωρα καιρικά φαινόμενα, τις ανησυχίες και τις αγωνίες του κόσμου, είμαστε αποφασισμένοι να εξαντλήσουμε κάθε δυνατότητα για  να θωρακίσουμε την Αττική προκειμένου να µην ζήσουμε περιπέτειες. Το σχέδιό μας στην κατεύθυνση της εμπέδωσης του αισθήματος ασφάλειας από τους συμπολίτες μας, περιλαμβάνει τη λειτουργία πλήρως εξοπλισμένου και επαρκώς στελεχωμένου Περιφερειακού Κέντρου Πολιτικής Προστασίας που θα θέσει σε εφαρμογή ολοκληρωμένο σύστημα προστασίας.

Από την πρώτη στιγμή που θα αναλάβουμε τα καθήκοντά μας, θα ριχτούμε στην μάχη  της αντιπλημμυρικής και αντιπυρικής προστασίας. Με την υλοποίηση αναγκαίων έργων, ξεκινώντας από τις ζώνες υψηλού κινδύνου και βέβαια την επικαιροποίηση μελετών για τον καλύτερο σχεδιασμό νέων έργων. Παράλληλα, θα προχωρήσουμε στην προμήθεια σύγχρονου εξοπλισμού για την Περιφέρεια και τους Δήμους της, αξιοποιώντας πόρους του προγράμματος «Αιγίς» και του Ταμείου Ανάκαμψης. Σε συνεργασία με την επιστημονική κοινότητα, θα προχωρήσουμε στην κατάρτιση και εφαρμογή ολοκληρωμένων σχεδίων για την αντιμετώπιση των φυσικών καταστροφών. Αλλά και στην εφαρμογή ετήσιου προγράμματος καθαρισμών, συντήρησης οδικών δικτύων και διάνοιξης αντιπυρικών ζωνών και   εκτεταμένων δενδροφυτεύσεων.

**Θέτετε  ως προτεραιότητα τη βελτίωση της καθημερινότητας. Ποια κατά τη γνώμη σας είναι τα βασικά προβλήματα των κατοίκων της Αττικής;**

Από την Αυτοδιοίκηση οι πολίτες απαιτούν λύσεις στα ζητήματα της καθημερινότητάς τους. Θέλουν μια Αττική πιο παραγωγική, πράσινη, ασφαλή και κοινωνική, που να  βρίσκεται δίπλα σε αυτούς που έχουν μεγαλύτερη ανάγκη. Από τα προβλήματα των πολιτών για την αντιμετώπιση των οποίων η Περιφέρεια μπορεί να έχει ουσιαστικό ρόλο ξεχωρίζουν το  κυκλοφοριακό, η έλλειψη χώρων parking, το πρόβλημα με τα σκουπίδια και η  έλλειψη πρασίνου στις γειτονιές. Και βέβαια, η ανάγκη για ενεργό συμμετοχή στην εθνική προσπάθεια για αποτελεσματική θωράκιση απέναντι στις συνέπειες της κλιματικής κρίσης.

**Μιλήσατε για το κυκλοφοριακό. Τι σκοπεύετε να πράξετε;**

Στην προσπάθειά μας για μια πιο ασφαλή Αττική έχουμε ως Περιφέρεια τη δυνατότητα -και είναι δέσμευσή μας-  να εργαστούμε για μεγαλύτερη οδική ασφάλεια. Για το σκοπό αυτό, μεταξύ άλλων, προβλέπουμε την κατασκευή νέων οδικών αξόνων και την αναβάθμιση υφιστάμενων, εκτεταμένο πρόγραμμα ασφαλτοστρώσεων, νέες πεζογέφυρες και αντικατάσταση των στηθαίων ασφαλείας σε όλο το δίκτυο αρμοδιότητας Περιφέρειας, αλλά και την παροχή συνδρομής στους Δήμους για αντίστοιχα έργα.

Δεσμευόμαστε ακόμη για την κατασκευή έξυπνων διαβάσεων, την αντικατάσταση των σηματοδοτών με «έξυπνα φανάρια» και τη λειτουργία καμερών για την αποτροπή παραβάσεων, τον εξωραϊσμό  των νησίδων και των υπόγειων διαβάσεων, αλλά και την αναβάθμιση του Κέντρου Οδικής Κυκλοφορίας.

**Λέτε ότι θέλετε μια Αττική πιο ανθρώπινη, πιο κοινωνική. Σύμφωνοι, αλλά ως Περιφερειάρχης, τι μπορείτε να κάνετε και τι σχεδιάζετε;**

Η Αττική φιλοξενεί σχεδόν τον μισό πληθυσμό της Πατρίδας μας. Ανθρώπους όλων των τάξεων και επαγγελμάτων. Ανάμεσά τους και ανθρώπους που έχουν μεγαλύτερη ανάγκη. Και στους ανθρώπους αυτούς οφείλουμε όλοι -Κράτος, Τοπική Αυτοδιοίκηση, κοινωνία- να είμαστε αρωγοί και συμπαραστάτες.

Για το σκοπό αυτό είναι απόφασή μας να συνεχίσουμε τη στήριξη και να βελτιώσουμε τη λειτουργία  των 292 κοινωνικών δομών που λειτουργούν στην Αττική, όπως τα  Κέντρα Κοινότητας, τα Κοινωνικά Παντοπωλεία, οι δομές αστέγων, οι στέγες υποστηριζόμενης διαβίωσης, οι δομές υποστήριξης κακοποιημένων γυναικών. Παράλληλα,  σχεδιάζουμε την ανάπτυξη δράσεων για τις χρόνια  περιθωριοποιημένες κοινωνικές ομάδες και στην προώθηση προγραμμάτων επαγγελματικής εκπαίδευσης και κατάρτισης.

Ειδικότερα, σε ό,τι αφορά στην εκπαίδευση, το πρόγραμμά μας ανάμεσα στα άλλα, περιλαμβάνει την κατασκευή νέων σύγχρονων σχολικών υποδομών, αλλά και την αναβάθμιση αυτών που υπάρχουν, την προμήθεια σύγχρονου εκπαιδευτικού εξοπλισμού, για τις ανάγκες των δημόσιων σχολείων, τη στήριξη των Α.Ε.Ι. που λειτουργούν στα όρια της Περιφέρειας, με παρεμβάσεις βελτίωσης της προσβασιμότητας και της ασφάλειας.

Αλλά και στον ευαίσθητο τομέα της δημόσιας υγείας, προγραμματίζουμε ουσιαστικές συμπληρωματικές παρεμβάσεις, που αφορούν στην ενίσχυση των δημόσιων δομών υγείας και του ΕΚΑΒ, την κατασκευή αστικού Κέντρου Υγείας στην Ανατολική Αττική, την προώθηση προγραμμάτων και υπηρεσιών πρόληψης και πρωτοβάθμιας φροντίδας υγείας.

**Γιατί να ψηφίσουν εσάς και όχι κάποιον άλλο από τους ανθυποψηφίους σας;**

Δεν κινούμαι σε λογικές «αντί» και πρακτικές «κατά». Άλλωστε, εφόσον μας εμπιστευτούν οι πολίτες, θα επιδιώξουμε συνεργασία με όλους, ώστε να αξιοποιήσουμε κάθε γόνιμη ιδέα και πρόταση. Αντίπαλοί μας είναι τα προβλήματα των πολιτών της Αττικής. Και για την αντιμετώπισή τους, θα επιδιώξουμε συνένωση δυνάμεων και προσπαθειών σε στόχους που είναι κοινοί για όλους. Επιδιώκουμε να πείσουμε τους πολίτες ότι εμείς μπορούμε καλύτερα. Ότι θέλουμε, ξέρουμε και μπορούμε να πάμε την Αττική πιο μπροστά, πιο γρήγορα, πιο ψηλά.

**Αναλαμβάνετε Περιφερειάρχης Αττικής την 1η Ιανουαρίου. Ποιο θα είναι το πρώτο πράγμα που θα ζητήσετε από τον Κυριάκο Μητσοτάκη;**

Ξέρουμε όλοι ότι ο κόσμος κουράστηκε από το γαϊτανάκι των ευθυνών που είδαμε πολλές φορές στο παρελθόν σε δύσκολες καταστάσεις. Ξέρουμε ακόμη ότι υπάρχουν αλληλοεπικαλύψεις και συναρμοδιότητες σε πολλά μικρά και μεγάλα ζητήματα. Στην Αττική για παράδειγμα υπάρχουν ρέματα για άλλα από τα οποία αρμόδιο είναι το Υπουργείο Υποδομών, για άλλα η Περιφέρεια και για άλλα οι Δήμοι. Αυτό δεν μπορεί να συνεχίζεται.

Θα διεκδικήσουμε -και είναι βέβαιο ότι θα πετύχουμε- άρση των αλληλοεπικαλύψεων και των συναρμοδιοτήτων, έτσι ώστε ένας και μόνο  να είναι υπεύθυνος για κάθε ζήτημα. Παράλληλα, βέβαια, θα επιδιώξουμε στενή συνεργασία με όλους τους Δήμους της Αττικής ώστε να συντονίσουμε τις προσπάθειές μας σε κοινούς στόχους και να επισπεύσουμε το βηματισμό μας. Θα συγκροτήσουμε για το σκοπό αυτό ένα Παρατηρητήριο που θα υπάγεται απευθείας στον Περιφερειάρχη, θα παρακολουθεί σε καθημερινή βάση την εξέλιξη των έργων και των δράσεων που μπαίνουν σε εφαρμογή και θα δείχνει το δρόμο  για να ξεπερνάμε γραφειοκρατικές διαδικασίες, αρρυθμίες και παθογένειες.

Είμαι βέβαιος ότι η Κυβέρνηση και προσωπικά ο Πρωθυπουργός Κυριάκος Μητσοτάκης, θα συνδράμουν στην υλοποίηση του σχεδίου μας να πάμε την Αττική μπροστά.